CELEX: 52021PC0445
Language: el
Date: 2021-08-04
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Γερμανία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.8.2021
            COM(2021) 445 final
            2021/0253(NLE)
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            με την οποία επιτρέπεται στη Γερμανία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 15 Μαρτίου 2021, η Γερμανία ζήτησε την άδεια να παρεκκλίνει από το άρθρο 193 της οδηγίας ΦΠΑ όσον αφορά τον υπόχρεο του ΦΠΑ στην περίπτωση μεταβίβασης δικαιωμάτων εκπομπής που αποτελούν αντικείμενο εμπορίας στο πλαίσιο του εθνικού συστήματος δυνάμει του γερμανικού νόμου περί εμπορίας δικαιωμάτων εκπομπής καυσίμων (BEHG) της 12ης Δεκεμβρίου 2019. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή τής 7ης Απριλίου 2021, σχετικά με το αίτημα που υπέβαλε η Γερμανία. Με επιστολή τής 8ης Απριλίου 2021, η Επιτροπή γνωστοποίησε στη Γερμανία ότι διέθετε όλα τα στοιχεία που έκρινε απαραίτητα για την εκτίμηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Κατά γενικό κανόνα, το άρθρο 193 της οδηγίας ΦΠΑ ορίζει ότι οι υποκείμενοι στον φόρο, οι οποίοι πραγματοποιούν παραδόσεις αγαθών ή παροχές υπηρεσιών, υποχρεούνται να καταβάλλουν ΦΠΑ.
               
               
                  Δυνάμει του άρθρου 395 της οδηγίας ΦΠΑ, τα κράτη μέλη μπορούν να εφαρμόσουν μέτρα παρέκκλισης από τις διατάξεις της οδηγίας ΦΠΑ για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής, εφόσον έχουν λάβει έγκριση από το Συμβούλιο.
               
               
                  Η Γερμανία ζήτησε παρέκκλιση από το άρθρο 193 της οδηγίας ΦΠΑ, προκειμένου να ορίσει ως υπόχρεους του ΦΠΑ τους υποκείμενους στον φόρο οι οποίοι λαμβάνουν μεταβιβάσεις δικαιωμάτων εκπομπής δυνάμει του γερμανικού νόμου περί εμπορίας δικαιωμάτων εκπομπής καυσίμων (BEHG) της 12ης Δεκεμβρίου 2019 (μηχανισμός αντιστροφής της επιβάρυνσης).
               
               
                  Η οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας
                     2
                   διέπει το σύστημα εμπορίας δικαιωμάτων εκπομπής αερίων θερμοκηπίου στην ΕΕ (σύστημα εμπορίας εκπομπών της ΕΕ ή ΣΕΔΕ της ΕΕ). Η οδηγία επιτρέπει στα κράτη μέλη να διατηρούν παράλληλα τα οικεία εθνικά συστήματα εμπορίας.
               
               
                  Δυνάμει του νόμου BEHG, η Γερμανία θέσπισε νομικό πλαίσιο για ένα σύστημα εμπορίας εκπομπών με σκοπό την τιμολόγηση των εκπομπών αερίων του θερμοκηπίου από ορυκτά καύσιμα, που δεν εμπίπτουν στο σύστημα εμπορίας εκπομπών της ΕΕ. Ο εν λόγω νόμος θα συμβάλει στην επίτευξη των εθνικών στόχων για το κλίμα, συμπεριλαμβανομένου του μακροπρόθεσμου στόχου για μηδενικές καθαρές εκπομπές αερίων του θερμοκηπίου έως το 2050, στην επίτευξη των στόχων μείωσης του κανονισμού της ΕΕ για το κλίμα, καθώς και στη βελτίωση της ενεργειακής απόδοσης. 
               
               
                  Η πείρα που έχει αποκτηθεί από την εμπορία δικαιωμάτων καταδεικνύει γενικά ότι ο συγκεκριμένος τομέας είναι ιδιαίτερα ευάλωτος σε απάτες που σχετίζονται με τον φόρο κύκλου εργασιών. Για τον λόγο αυτόν, το άρθρο 199α παράγραφος 1 της οδηγίας ΦΠΑ προβλέπει τη δυνατότητα των κρατών μελών να εφαρμόζουν τον μηχανισμό αντιστροφής της επιβάρυνσης στη μεταβίβαση ορισμένων δικαιωμάτων και πιστοποιητικών. Η Γερμανία κάνει χρήση των δυνατοτήτων που προβλέπονται στο άρθρο 199α παράγραφος 1 στοιχεία α) και στ) της οδηγίας ΦΠΑ και εφαρμόζει τον μηχανισμό αντιστροφής της επιβάρυνσης στην εμπορία δικαιωμάτων εκπομπής αερίων θερμοκηπίου στο πλαίσιο του συστήματος εμπορίας εκπομπών της ΕΕ και στην εμπορία πιστοποιητικών παροχής φυσικού αερίου και ηλεκτρισμού. Με τον τρόπο αυτόν έχουν μειωθεί οι απώλειες φορολογικών εσόδων που σχετίζονται με τη μεταβίβαση των εν λόγω δικαιωμάτων και πιστοποιητικών.
               
               
                  Βάσει αυτής της πείρας, πρέπει να θεωρηθεί ότι η εμπορία δικαιωμάτων εκπομπών καυσίμων δυνάμει του νόμου BEHG θα μπορούσε επίσης να αποτελέσει αντικείμενο εκμετάλλευσης για δόλιους σκοπούς και ότι, ως εκ τούτου, θα πρέπει να αναμένονται απώλειες όσον αφορά τον φόρο κύκλου εργασιών στον συγκεκριμένο τομέα. Ένα ιδιαίτερο χαρακτηριστικό της εμπορίας δικαιωμάτων εκπομπής είναι ότι τα δικαιώματα μπορούν να ανταλλάσσονται γρήγορα, εύκολα και κατ’ επανάληψη, χωρίς να απαιτούνται δαπάνες, λόγου χάριν, για τη μεταφορά αγαθών. Οι αντίστοιχες εφοδιαστικές αλυσίδες καθίστανται αδιαφανείς λόγω της συχνής και ταχείας αλλαγής ιδιοκτησίας, με αποτέλεσμα οι αρχές να δυσκολεύονται ιδιαίτερα να προσδιορίσουν και, κατά συνέπεια, να διασφαλίσουν την είσπραξη του σωστού ποσού του φόρου.
               
               
                  Αναμένεται, επίσης, ότι στην εφοδιαστική αλυσίδα μπορεί να περιλαμβάνονται «αφανείς έμποροι» οι οποίοι, τη στιγμή που ανακαλύπτονται, είτε έχουν ήδη εξαφανιστεί είτε δεν διαθέτουν πλέον περιουσιακά στοιχεία, με αποτέλεσμα να μην είναι πλέον εφικτή η είσπραξη του διαφυγόντος φόρου από τις αρχές. Με βάση το σενάριο αυτό, ο αποκτών τα δικαιώματα στην εφοδιαστική αλυσίδα δηλώνει τον φόρο κύκλου εργασιών που εμφανίζεται στο τιμολόγιο του προμηθευτή ως εκπεστέο φόρο εισροών, δυνάμει των άρθρων 167 και 168 της οδηγίας ΦΠΑ, όμως ο προμηθευτής δεν καταβάλλει στις φορολογικές αρχές τον φόρο εισροών που έχει τιμολογηθεί. Δεδομένου ότι η έκπτωση του φόρου εισροών δεν συνοδεύεται από έσοδα από τον φόρο κύκλου εργασιών, ο φόρος εισροών συνιστά απώλεια φορολογικών εσόδων για τις γερμανικές φορολογικές αρχές.
               
               
                  Η εφαρμογή του μηχανισμού αντιστροφής της επιβάρυνσης στην εμπορία δικαιωμάτων εκπομπής αερίων θερμοκηπίου σύμφωνα με το άρθρο 199α παράγραφος 1 στοιχεία α) και β) της οδηγίας ΦΠΑ περιορίζεται στα δικαιώματα που αποτελούν αντικείμενο εμπορίας στο πλαίσιο του συστήματος εμπορίας εκπομπών της ΕΕ. Ως εκ τούτου, το άρθρο 199α παράγραφος 1 στοιχεία α) και β) της οδηγίας ΦΠΑ δεν παρέχει νομική βάση για την εφαρμογή του μηχανισμού αντιστροφής της επιβάρυνσης στην εμπορία δικαιωμάτων στο πλαίσιο εθνικών συστημάτων εμπορίας, όπως αυτό που προβλέπει ο νόμος BEHG.
               
               
                  Λαμβανομένων υπόψη της ευαλωτότητας του τομέα εμπορίας δικαιωμάτων εκπομπής στην απάτη και της μη δυνατότητας εφαρμογής του άρθρου 199α παράγραφος 1 στοιχεία α) και β) της οδηγίας ΦΠΑ στις μεταβιβάσεις δικαιωμάτων δυνάμει του νόμου BEHG, προτείνεται η θέσπιση ειδικού μέτρου που επιτρέπει στη Γερμανία να εφαρμόζει τον μηχανισμό αντιστροφής της επιβάρυνσης στις προαναφερόμενες μεταβιβάσεις έως τις 31 Δεκεμβρίου 2024. Δεδομένου του πεδίου εφαρμογής και του καινοτόμου χαρακτήρα της παρέκκλισης, η οποία αφορά την εμπορία δικαιωμάτων εκπομπής αερίων θερμοκηπίου από ορυκτά καύσιμα, έναν τομέα επιρρεπή στην απάτη, είναι σημαντικό να εκτιμηθούν οι επιπτώσεις της. Συνεπώς, σε περίπτωση που η Γερμανία εξετάσει το ενδεχόμενο παράτασης του ειδικού μέτρου πέραν του 2024, θα πρέπει να υποβάλει στην Επιτροπή αίτημα παράτασης, συνοδευόμενο από έκθεση για την εφαρμογή του ειδικού μέτρου το αργότερο έως τις 31 Μαρτίου 2024. Η εν λόγω έκθεση θα περιλαμβάνει εκτίμηση των επιπτώσεων του μέτρου όσον αφορά την καταπολέμηση της απάτης στον τομέα του ΦΠΑ και τον αριθμό των εμπόρων και των πράξεων που επηρεάζονται από το μέτρο.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το άρθρο 199α παράγραφος 1 στοιχεία α) και β) της οδηγίας ΦΠΑ επιτρέπει στα κράτη μέλη να εφαρμόζουν τον μηχανισμό αντιστροφής της επιβάρυνσης στη μεταβίβαση δικαιωμάτων εκπομπής αερίων θερμοκηπίου, όπως αυτά ορίζονται στο άρθρο 3 της οδηγίας 2003/87/ΕΚ, και στη μεταβίβαση άλλων μονάδων που μπορούν να χρησιμοποιηθούν από τους φορείς εκμετάλλευσης προκειμένου να συμμορφωθούν με την εν λόγω οδηγία.
               
               
                  Η χορήγηση παρέκκλισης με την οποία επιτρέπεται η εφαρμογή του μηχανισμού αντιστροφής της επιβάρυνσης στη μεταβίβαση δικαιωμάτων αναφορικά με εκπομπές που δεν εμπίπτουν στο σύστημα εμπορίας εκπομπών της ΕΕ, το οποίο ρυθμίζεται από την οδηγία 2003/87/ΕΚ, συνάδει με τους επιδιωκόμενους στόχους των προαναφερόμενων διατάξεων της οδηγίας ΦΠΑ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και δεν συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου και την καταπολέμηση της φοροδιαφυγής. Δεν υπερβαίνει τα αναγκαία για την επίτευξη αυτών των στόχων.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται η εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης από το Συμβούλιο, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα της Γερμανίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου αποσκοπεί στην πρόληψη ορισμένων τύπων φοροδιαφυγής ή φοροαποφυγής στον τομέα της εμπορίας δικαιωμάτων εκπομπής, ο οποίος είναι ιδιαίτερα ευάλωτος στην απάτη στον τομέα του ΦΠΑ. Ο μηχανισμός αντιστροφής της επιβάρυνσης αναμένεται να βοηθήσει τη Γερμανία να περιορίσει την απάτη στον τομέα του ΦΠΑ στον συγκεκριμένο τομέα. Κατά συνέπεια, το μέτρο παρέκκλισης θα έχει δυνητικά θετικό αντίκτυπο.
               
               
                  Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις της θα είναι σε κάθε περίπτωση περιορισμένες.
               
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2024.
            
            
               2021/0253 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Γερμανία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος πραγματοποιεί παράδοση αγαθών ή παροχή υπηρεσιών.
            
            
               (2)Με επιστολή τής 15ης Μαρτίου 2021, η Γερμανία υπέβαλε αίτημα στην Επιτροπή ζητώντας την άδεια να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ όσον αφορά τον υπόχρεο του ΦΠΑ στην περίπτωση μεταβίβασης δικαιωμάτων εκπομπής που αποτελούν αντικείμενο εμπορίας στο πλαίσιο εθνικού συστήματος εμπορίας δυνάμει του νόμου περί εμπορίας δικαιωμάτων εκπομπής καυσίμων
                  4
                (BEHG) της 12ης Δεκεμβρίου 2019 (στο εξής: το αίτημα).
            
            
               (3)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολές τής 7ης Απριλίου 2021, διαβίβασε το αίτημα στα λοιπά κράτη μέλη και, με επιστολή τής 8ης Απριλίου 2021, γνωστοποίησε στη Γερμανία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Το άρθρο 199α παράγραφος 1 στοιχεία α) και β) της οδηγίας 2006/112/ΕΚ επιτρέπει στα κράτη μέλη να ορίζουν ως υπόχρεους του ΦΠΑ τους υποκείμενους στον φόρο οι οποίοι λαμβάνουν μεταβιβάσεις δικαιωμάτων εκπομπής αερίων θερμοκηπίου, όπως αυτά ορίζονται στο άρθρο 3 της οδηγίας 2003/87/ΕΚ του Συμβουλίου
                  5
               , και μεταβιβάσεις άλλων μονάδων που μπορούν να χρησιμοποιηθούν από τους φορείς εκμετάλλευσης προκειμένου να συμμορφωθούν με την εν λόγω οδηγία (στο εξής: μηχανισμός αντιστροφής της επιβάρυνσης). Οι διατάξεις αυτές συμπεριλήφθηκαν στην οδηγία 2006/112/ΕΚ με την οδηγία 2010/23/ΕΕ του Συμβουλίου
                  6
                με σκοπό τη συμβολή στην καταπολέμηση της απάτης στον τομέα του ΦΠΑ. Η εφαρμογή του μηχανισμού αντιστροφής της επιβάρυνσης στην εμπορία δικαιωμάτων εκπομπής αερίων θερμοκηπίου σύμφωνα με το άρθρο 199α παράγραφος 1 στοιχεία α) και β) της οδηγίας 2006/112/ΕΚ περιορίζεται στα δικαιώματα που αποτελούν αντικείμενο εμπορίας στο πλαίσιο του συστήματος εμπορίας εκπομπών της ΕΕ (στο εξής: ΣΕΔΕ της ΕΕ). 
            
            
               (5)Δυνάμει του νόμου BEHG, η Γερμανία θέσπισε νομικό πλαίσιο για ένα εθνικό σύστημα εμπορίας εκπομπών, το οποίο καλύπτει εκπομπές που δεν εμπίπτουν στο ΣΕΔΕ της ΕΕ. Ως εκ τούτου, το άρθρο 199α παράγραφος 1 στοιχεία α) και β) της οδηγίας 2006/112/ΕΚ δεν παρέχει νομική βάση για την εφαρμογή του μηχανισμού αντιστροφής της επιβάρυνσης στην εμπορία δυνάμει του νόμου BEHG.
            
            
               (6)Σύμφωνα με τη Γερμανία, ο τομέας εμπορίας δικαιωμάτων είναι ιδιαίτερα ευάλωτος στην απάτη στον τομέα του ΦΠΑ. Η εμπορία δικαιωμάτων εκπομπών καυσίμων δυνάμει του νόμου BEHG θα μπορούσε να αποτελέσει αντικείμενο εκμετάλλευσης για δόλιους σκοπούς κατά τον ίδιο τρόπο όπως στο πλαίσιο του ΣΕΔΕ της ΕΕ. Τα δικαιώματα εκπομπών μπορούν να ανταλλάσσονται γρήγορα, εύκολα και κατ’ επανάληψη. Η συχνή και ταχεία αλλαγή ιδιοκτησίας των εν λόγω δικαιωμάτων εκπομπής δυσχεραίνει ιδιαίτερα τις αρχές όσον αφορά τον προσδιορισμό και, κατά συνέπεια, τη διασφάλιση της είσπραξης του σωστού ποσού του φόρου. Ο αποκτών τα δικαιώματα, ο οποίος είναι υποκείμενος στον φόρο με δικαίωμα έκπτωσης, μπορεί να εκπίπτει το ποσό του ΦΠΑ, χωρίς ο προμηθευτής να έχει καταβάλει στις φορολογικές αρχές τον φόρο κύκλου εργασιών που έχει τιμολογηθεί. Ειδικότερα, η εμπλοκή «αφανών εμπόρων» στην εφοδιαστική αλυσίδα, οι οποίοι εξαφανίζονται ταχέως ή δεν διαθέτουν περιουσιακά στοιχεία, παρεμποδίζει την είσπραξη του διαφυγόντος φόρου από τις αρχές, γεγονός που έχει αρνητικό αντίκτυπο στον προϋπολογισμό. Για την αντιμετώπιση των απωλειών δημόσιων εσόδων, η Γερμανία ζητεί παρέκκλιση από το άρθρο 193 της οδηγίας 2006/112/ΕΚ, προκειμένου να της επιτραπεί να εισαγάγει τον μηχανισμό αντιστροφής της επιβάρυνσης για τη μεταβίβαση δικαιωμάτων εκπομπής.
            
            
               (7)Ο ορισμός του αποκτώντος τα αγαθά ή του λήπτη των υπηρεσιών, ο οποίος είναι υποκείμενος στον φόρο, ως υπόχρεου του ΦΠΑ σε αυτές τις συγκεκριμένες περιπτώσεις θα μπορούσε να απλουστεύσει τη διαδικασία για την είσπραξη του ΦΠΑ και να αποτρέψει τη φοροδιαφυγή και την φοροαποφυγή. Ως εκ τούτου, θα πρέπει να επιτραπεί στη Γερμανία να εφαρμόσει τον μηχανισμό αντιστροφής της επιβάρυνσης στη μεταβίβαση δικαιωμάτων εκπομπής που αποτελούν αντικείμενο εμπορίας στο πλαίσιο εθνικού συστήματος εμπορίας δυνάμει του νόμου BEHG.
            
         
         
            
               (8)Το ειδικό μέτρο θα πρέπει να ισχύει για περιορισμένη χρονική περίοδο. Θα πρέπει, συνεπώς, να επιτραπεί στη Γερμανία να εφαρμόσει το εν λόγω μέτρο έως τις 31 Δεκεμβρίου 2024.
            
            
               (9)Λαμβανομένων υπόψη του πεδίου εφαρμογής και του καινοτόμου χαρακτήρα του ειδικού μέτρου, είναι σημαντικό να εκτιμηθούν οι επιπτώσεις του. Ως εκ τούτου, σε περίπτωση που η Γερμανία θελήσει να παρατείνει το εν λόγω μέτρο πέραν του 2024, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του ειδικού μέτρου μαζί με το αίτημα παράτασης, το αργότερο έως τις 31 Μαρτίου 2024. Η εν λόγω έκθεση θα πρέπει να περιλαμβάνει εκτίμηση των επιπτώσεων του μέτρου όσον αφορά την καταπολέμηση της απάτης στον τομέα του ΦΠΑ και τον αριθμό των εμπόρων και των πράξεων που επηρεάζονται από το μέτρο.
            
            
               (10)Το μέτρο παρέκκλισης δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στη Γερμανία να προβλέπει ότι υπόχρεος του ΦΠΑ είναι ο υποκείμενος στον φόρο ο οποίος είναι αποδέκτης μεταβίβασης δικαιωμάτων εκπομπής που αποτελούν αντικείμενο εμπορίας στο πλαίσιο εθνικού συστήματος εμπορίας, δυνάμει του νόμου περί εμπορίας δικαιωμάτων εκπομπής καυσίμων (Gesetz über einen nationalen Zertifikatehandel für Brennstoffemissionen) της 12ης Δεκεμβρίου 2019.
            
            
               Άρθρο 2
            
            
               Η παρούσα απόφαση παύει να ισχύει στις 31 Δεκεμβρίου 2024. 
            
            
               Κάθε αίτημα για την παράταση του ειδικού μέτρου που προβλέπεται στην παρούσα απόφαση υποβάλλεται στην Επιτροπή έως την 31η Μαρτίου 2024 και συνοδεύεται από έκθεση για την εφαρμογή του εν λόγω μέτρου, η οποία περιλαμβάνει εκτίμηση των επιπτώσεων του μέτρου όσον αφορά την καταπολέμηση της απάτης στον τομέα του ΦΠΑ, καθώς και τον αριθμό των εμπόρων και των πράξεων που επηρεάζονται από το μέτρο.
            
            
               Άρθρο 3
            
            
               Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 275 της 25.10.2003, σ. 32.
               
               
                  
                     (3)
                  
                        ΕΕ L 347 της 11.12.2006, σ. 1.
               
               
                  
                     (4)
                  
                        Gesetz über einen nationalen Zertifikatehandel für Brennstoffemissionen (BGBl. I S. 2728).
               
               
                  
                     (5)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
               
               
                  
                     (6)
                  
                        Οδηγία 2010/23/ΕΕ του Συμβουλίου, της 16ης Μαρτίου 2010, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά την προαιρετική και προσωρινή εφαρμογή του μηχανισμού αντιστροφής της επιβάρυνσης στην παροχή ορισμένων υπηρεσιών που είναι επικίνδυνες για απάτη (ΕΕ L 72 της 20.3.2010, σ. 1).